J E G Y Z Ő K Ö N Y V

Készült: Sály Község Önkormányzatának Képviselő-testülete 2024. október 17-án 13.00 órai kezdettel tartott nyílt üléséről.

Az ülés helye: Sály Község Önkormányzatának tanácskozóterme.

Jelen vannak: Hócza József polgármester, Szente Imre alpolgármester, Farkas Zoltán, Kolossa Sándor, dr. Nagy Jánosné, Szabó Valéria és Vanczák Róbert képviselők.

Hócza József polgármester: Megállapította, hogy az ülés határozatképes, az ülést megnyitotta.

Jegyzőkönyvvezető: Dr. Molnár Sándor jegyző.

Jegyzőkönyvhitelesítőknek: Szente Imre alpolgármestert és Vanczák Róbert képviselőt kérte fel.

Hócza József polgármester: köszöntötte a megjelenteket, külön tisztelettel köszöntötte dr. Molnár Sándor jegyzőt. Ismertette a megtárgyalásra kerülő javasolt napirendet.

JAVASOLT N A P I R E N D

1. Mezőkövesdi Többcélú Kistérségi Társulás Társulási megállapodásának módosítása.

Előadó: Hócza József polgármester.

2.) Indítványok, javaslatok.

3./ Települési támogatások, Szociális célú tűzifa természetbeni juttatás iránti kérelmek elbírálása, megállapítása. (Zárt ülés)

Előadó: Hócza József polgármester.

Hócza József polgármester: kérte a képviselő-testületet, hogy fogadják el a napirendi javaslatot, jegyzőkönyvvezető, jegyzőkönyvhitelesítők személyére tett javaslatot.

A képviselő-testület egyhangúlag elfogadta

a napirendet, valamint a jegyzőkönyvvezető és jegyzőkönyvhitelesítők személyére tett javaslatot.

Elfogadásra került napirendi pontok:

1. Mezőkövesdi Többcélú Kistérségi Társulás Társulási megállapodásának módosítása.

Előadó: Hócza József polgármester.

2.) Indítványok, javaslatok.

3./ Települési támogatások, Szociális célú tűzifa természetbeni juttatás iránti kérelmek elbírálása, megállapítása. (Zárt ülés)

Előadó: Hócza József polgármester.

**Napirend tárgyalása**

1. Mezőkövesdi Többcélú Kistérségi Társulás Társulási megállapodásának módosítása.

Előadó: Hócza József polgármester.

Hócza József polgármester: a Mezőkövesdi Többcélú Kistérségi Társulás személyi változások miatt (6 fő polgármester személye változott október 1-jétől) elfogadta a társulási megállapodás módosítását. A módosításra vonatkozó javaslatot a képviselő-testület elé terjesztette, s javasolta a képviselő-testületnek a társulás megállapodás módosításának elfogadását.

A képviselő-testület a javaslatot megtárgyalta, s 7 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

**645/2024.(X.17.) sz. határozata**

Tárgy: Mezőkövesdi Többcélú Kistérségi Társulás Társulási Megállapodásának módosítása

Sály Község Önkormányzatának Képviselő-testülete megtárgyalta az előterjesztést és a következő határozatot hozta:

1./ Sály Község Önkormányzatának Képviselő-testülete a Társulási Megállapodás módosítását megtárgyalta és azt jelent határozat melléklete szerint elfogadja.

2./ A képviselő-testület felhatalmazza a polgármestert a társulási megállapodás módosításával kapcsolatos szükséges intézkedések megtételére.

Felelős: polgármester

Határidő: azonnal.

Kolossa Sándor képviselő: kérte, hogy a társulás működéséről, ellátott feladatairól, a társulási hozzájárulás mértékéről bővebb információt kért.

Hócza József polgármester: a társulással kapcsolatosan tájékoztatást fog nyerni a képviselő.

Dr. Molnár Sándor jegyző: tájékoztatta a képviselőt a társulás működéséről, tagságáról, ellátott feladatokról. A társulási megállapodást, alapító okiratot, törzskönyvi bejegyzést, társulási díjakról szóló kimutatást írásosan átadja majd a képviselőnek.

Szabó Valéria képviselő: konkrétan mi az, amiért a társulási hozzájárulást fizetik? A társulás által ellátott feladatot az önkormányzat is el tudná látni véleménye szerint önállóan.

Dr. Molnár Sándor jegyző: a társulást azért hozták létre a kistérség önkormányzatai, hogy a kötelezően ellátandó egyes feladataikat költséghatékonyabban tudják ellátni. Az egyes kötelező feladatok ellátásánál vannak szigorú szakmai feltételek, képesítési feltételek, egyéb megkötések, amelyeket az önkormányzatok képtelen lennének önállóan ellátni. Például házi gondozásnál, családsegítésnél szigorú képesítési előírásokat kell betartani. Csakúgy, mint például a belső ellenőrzési tevékenységnél is. Az önállósághoz a képviselő-testületeknek a feladatellátáshoz szükséges fedezetet elő kell teremteni. Az önkormányzatok az egyéb feladatok ellátására társulhatnak, hiszen így az említettek szerint költséghatékonyabban tudják ellátni az egyes kötelezően ellátandó feladataikat. Tehát nem minden esetben tudná az önkormányzat önállóan ellátni a társulásban ellátott feladatait.

1. Indítványok, javaslatok.

Hócza József polgármester: rövid tájékoztatást tartott az alakuló ülés óta eltelt időszakban történt eseményekről. Említést tett arról, hogy tárgyaltak a gesztor önkormányzat vezetésével a kirendeltség kösztisztviselőinek elhúzódó bérfejlesztése tárgyában is. Egyezség nem született, további egyeztetések várhatóak.

Dr. Nagy Jánosné képviselő: érhetetlen, hogy a február óta húzódó tárgyalások, levélváltás még mindig nem vezetett eredményre. Milyen egyeztetésre várnak még? Már a köztisztviselők így is elveszítették többhavi bérüket, ugyanis csak 6 hónapra visszamenőleg kaphatják meg a bérfejlesztést. A Sályi Kirendeltségre jutó költségvetés a bérfejlesztés fedezetét biztosítja. Mi az akadálya annak, hogy rendezzék a béreket? A gesztor önkormányzat miért nem biztosítja a sályi kirendeltség jogos kérését, itt a fedezet adott a bérfejlesztésre. Egyáltalán számolni kell azzal, hogy a bérfejlesztés fedezeteként szolgáló összeg már nincs is meg?

Dr. Molnár Sándor jegyző: Tibolddaróc Község Polgármestere, a gesztor önkormányzat részéről nem osztja Sály álláspontját, megváltoztak a viszonyok, a pénzügyi- gazdasági hátteret más szemszögből nézi, s ezzel kapcsolatosan egyeztetést fognak kezdeményezni, ahol jelen lesz majd az önkormányzat könyvelője is, aki a pénzügyi helyzet áttekintéséhez garantálni fogja a dokumentumokat.

Hócza József polgármester: tájékoztatta a képviselő-testületet, hogy eljárt a Foglalkoztatási Osztálynál, ahol sikerült 5 fő közfoglalkoztatott kiközvetítése a szociális célú tűzifa kiszállításához, február 28-ig tudják őket foglalkoztatni.

Továbbá szeretné, ha a konyha hamarosan átköltözhetne az új épületbe. Ezen dolgoznak, hogy a még hátralévő adminisztrációs munkák, engedélyek beszerzése megtörténjen.

Az étkeztetésnél növelni kell az étkezők számát, gondol itt főként a szociális étkeztetésre, hiszen meg kell felelniük a pályázati kiírásnak.

Tájékoztatta a testületet, hogy október 22-én délután 14.00 órától tartanák az 1956-os forradalom és szabadságharc megemlékezését a művelődési házban.

Kolossa Sándor képviselő: a Sályért Egyesület a hétvégén, szombati napon mesefesztivált tart, gyermek programokkal várják az érdeklődőket, kérte, hogy minél több gyermeket vonjanak be a programokba.

Továbbá jelezte az önkormányzat képviselő-testülete felé, hogy a programokat az egyesületi tagok saját erőből finanszírozzák, tevékenységükhöz önkormányzati támogatás iránti igényt terjeszt elő, ha erre az önkormányzat el tud különíteni bizonyos forrást.

Hócza József polgármester: a következő évben, a költségvetés összeállításánál, tárgyalásánál visszatérnek az egyesületi támogatás iránti szóban előterjesztett kérelemre.

Tájékoztatást adott a testületnek arról, hogy felszámolásra került az illegális hulladéklerakással keletkezett jelentős mennyiségű építési törmelék.

Dr. Nagy Jánosné képviselő: oda kell figyelniük az illegális hulladéklerakás megelőzésére, itt számolni kell az importált szeméttel is.

Szabó Valéria képviselő: kiépítésre került a kamera rendszer, tegyenek lépéseket azért, hogy a kamerák üzemképesek legyenek. A mai kamerák jó minőségűek, hasznos célt tudnak szolgálni, ha működőképesek.

Évek óta súlyos, megoldatlan a kóborebek problémája. Szankciók bevezetését javasolta, csakúgy, mint a szemetelésért.

Latori temetőhöz szeméttároló konténer elhelyezését kérték.

Az új konyháról az étel kiszállítása személygépkocsival történjen.

Vanczák Róbert képviselő: a kóbor ebek összeszedésére, e probléma felszámolására különös tekintettel nagy hangsúlyt kell fektetniük.

Szente Imre alpolgármester: a köztisztaság területén is van megoldásra váró feladatuk, javasolta, hogy az egész települést lefedően helyezzenek ki szeméttárolókat.

Hócza József polgármester: egyetértett a képviselők javaslatával a kóborebek problémájának felszámolása jelentős probléma, amely jelentős költségkihatással van az önkormányzat költségvetésére. Az elmúlt években is igyekeztek minél többször igénybe venni az ebek összeszedését. Itt forrásokat kell majd képezni erre a feladatra is.

Az ételkiszállítás is állandó személyzetet, személygépkocsi vezetőt igényel, a jelenlegi ételkihordók vezetői engedéllyel nem rendelkeznek. Jelenleg 1 fő gépkocsivezető van, aki munkairányító, karbantartó is.

Tájékoztatást nyújtott a képviselő-testületnek, hogy lehetőség nyílik külterületi utak fejlesztése című, KAP-RD43-1-24 kódszámú pályázati kiírás keretében a Sály-t Tibolddaróccal összekötő mezőgazdasági út kiépítésére. A pályázat benyújtható 2024. december 3-tól. 95 %-os támogatással lehet számolni, 5 % önerő biztosítására szükség van. Az önerő, a költségeket tekintve, kb. 10.000.000 Ft-ot fog kitenni.

Nagyon hasznosnak tartaná az út kiépítését, hiszen összekötné Tibolddaróccal, onnét pedig már megépült a kerékpárút Tard-Bogács- Eger szakaszon.

Jelentős előrelépés lenne a község életében, ha megépülhetne az út, ki tudnák nyitni a zsáktelepülést. Az út konzorciumban, Tibolddaróc község önkormányzatával valósulna meg.

Ezen a szakaszon a kerékpárút nem épülhetett meg, a gazdasági helyzet valószínűleg az elkövetkező években sem teszi majd lehetővé, hogy kiépítsék a kerékpárutat.

Az önerő tekintetében lakossági hozzájárulás, s egyéb források bevonását is igénybe kellene venni szükség szerint.

Dr. Molnár Sándor jegyző: pozitívumként értékelhető, hogy az útépítés tervei évekkel ezelőtt elkészültek, azt csak aktualizálni kell. Tibolddaróc község Önkormányzata az összekötő út építésénél könnyebb helyzetben lesz, hiszen a Tibolddaróci útszakasz már burkolt út, alapja van, a sályi rész viszont földút. Mindenképpen jelentős fejlesztési eredményt érnének el, ha pályázati támogatással a mezőgazdasági út kiépülhetne.

Szabó Valéria képviselő: hasznosnak tartja a mezőgazdasági út kiépítésének tervezését, azonban véleménye szerint vannak községi belterületi utak, amelyek felújítása még ennél is fontosabb lenne.

Kolossa Sándor képviselő: Sály-t Borsodgeszt községgel összekötő mezőgazdasági út kiépítése is jelentős előrelépést jelente a község életében.

Hócza József polgármester: a Sály-t Tibolddaróccal összekötő útszakaszt javasolta elsőként megvalósításra, a pályázat benyújtásához kérte a testület döntését.

A képviselő-testület 7 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

**646/2024.(X.17.) sz. határozata**

Tárgy: Külterületi utak fejlesztése című, KAP-RD43-1-24 kódszámú pályázati kiírása pályázat benyújtása.

Sály Község Önkormányzatának Képviselő-testülete megtárgyalta az előterjesztést és a következő határozatot hozta:

1./ Sály Község Önkormányzatának Képviselő-testülete Tibolddaróc Község Önkormányzatával konzorciumban pályázatot nyújt be Külterületi utak fejlesztése című, KAP-RD43-1-24 kódszámú pályázati kiírásra.

2./ A képviselő-testület a szükséges mértékű önrészt biztosítja, 5 %-os mértékben.

2./ A képviselő-testület felhatalmazza a polgármestert a pályázat előkészítésével, benyújtásának bonyolításával.

Felelős: polgármester

Határidő: azonnal.

Hócza József polgármester: a nyílt ülést 13,30 órakor berekesztette, kérte hogy szünet után ülésüket zárt ülés keretében folytassák a szociális célú tűzifa támogatás iránti kérelmek elbírálásával.

K.m.f.

Dr. Molnár Sándor Hócza József

jegyző polgármester

Szente Imre Vanczák Róbert

jegyzőkönyvhitelesítők